Yayasan Sarawak tangguh bayaran balik pinjaman
KUCHING : Selaras dengan arahan kerajaan berikutan Perintah Kawalan
Pergerakan (PKP) dan penutupan premis kerajaan akibat wabak Covid-19, Yayasan
Sarawak mengumumkan penangguhan bayaran balik pinjaman selama enam bulan. Pengarahnya Azmi Bujang memberitahu bayaran balik pinjaman itu adalah bagi
bulan Mac sehingga Ogos. “Namun, kepada peminjam yang masih ingin membayar pinjaman pelajaran,
mereka boleh berbuat demikian dan menghantar salinan bukti pembayaran melalui
boring maklum balas di laman web rasmi Yayasan Sarawak. “Sementara untuk permohonan skim pembiayaan pendidikan, semua permohonan
yang diterima pada 18 Mac 2020 akan diproses pada 15 April nanti,” katanya
kepada pemberita dalam satu kenyataan semalam. Menurutnya, tarikh sah laku bagi penerimaan tawaran skim pembiayaan Yayasan
Sarawak dan tarikh akhir bagi pengembalian dokumen tawaran pula dilanjutkan
kepada dua bulan daripada tarikh dokumen tersebut. Kata Azmi, premis Yayasan Sarawak juga ditutup mulai 18 Mac sehingga 14
April 2020. Pihak pengurusan yayasan juga menasihati para pelanggan supaya sentiasa
menjaga kesihatan masing-masing dan memastikan arahan daripada pihak berkuasa
dipatuhi sepenuhnya, ujarnya. Tambahnya lagi, keputusan yayasan adalah tertakluk kepada apa-apa perubahan
dari semasa ke semasa. Sebarang soalan boleh diajukan menerusi Borang Maklum Balas di laman web
rasmi yayasan Sarawak .   
See author's posts
